รัฐบาลไทย-ข่าวทำเนียบรัฐบาล-กรมการขนส่งทางบก เปิดเผยสถิติการใช้บริการช่องทางชำระภาษีรถประจำปีของเขตกรุงเทพมหานคร ประจำเดือนมกราคม 2565
วันพฤหัสบดีที่ 10 มีนาคม 2565
กรมการขนส่งทางบก เปิดเผยสถิติการใช้บริการช่องทางชําระภาษีรถประจําปีของเขตกรุงเทพมหานคร ประจําเดือนมกราคม 2565
พร้อมแนะนําให้ชําระภาษีรถประจําปีผ่านช่องทางออนไลน์ เพื่อลดความเสี่ยงของการติดเชื้อไวรัส COVID-19
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคม เปิดเผยว่า ช่องทางใช้บริการรับชําระภาษีรถประจําปีที่สะดวกสบายที่สุดในขณะนี้ คือ ช่องทางรับชําระภาษีรถผ่านทางระบบอิเล็กทรอนิกส์ ซึ่งกรมการขนส่งทางบก (ขบ.) ได้พัฒนาช่องทางรับชําระภาษีประจําปีออนไลน์ เพื่อตอบสนองความต้องการประชาชนเจ้าของรถให้สามารถเข้าถึงช่องทางรับชําระภาษีรถประจําปีได้สะดวกมากยิ่งขึ้น โดยจะเห็นได้จากจํานวนช่องทางให้บริการรับชําระภาษีรถประจําปีผ่านระบบออนไลน์ อาทิ เว็บไซต์ https://eservice.dlt.go.th แอปพลิเคชัน DLT Vehicle Tax เคาน์เตอร์เซอร์วิส โมบายล์แอปพลิเคชัน mPAY และ Truemoney Wallet ที่อํานวยความสะดวกให้เจ้าของรถไม่ต้องเดินทางมาที่สํานักงานขนส่ง ลดความเสี่ยงการติดเชื้อไวรัส COVID-19 อยู่ที่ไหนก็สามารถชําระภาษีรถประจําปีได้รอรับเครื่องหมายแสดงการเสียภาษีและใบเสร็จรับเงินทางไปรษณีย์ ภายใน 5 วันทําการ นับจากวันชําระเงิน พร้อมทั้งได้พัฒนาให้รถยนต์นั่งส่วนบุคคลไม่เกิน 7 คน รถยนต์นั่งส่วนบุคคลเกิน 7 คน รถยนต์บรรทุกส่วนบุคคล ที่มีอายุการใช้งานเกิน 7 ปี รถจักรยานยนต์ที่มีอายุการใช้งานเกิน 5 ปี รวมถึงรถที่ค้างชําระค่าภาษีประจําปีเกิน 1 ปี สามารถชําระภาษีผ่านช่องทางออนไลน์ได้ โดยต้องนํารถเข้าตรวจสภาพกับสถานตรวจสภาพรถ (ตรอ.) ให้เรียบร้อย ก่อนดําเนินการชําระภาษีประจําปีผ่านช่องทางออนไลน์ ซึ่งส่งผลให้สถิติการให้บริการชําระภาษีรถยนต์ผ่านช่องทางออนไลน์ประจําเดือนมกราคม 2565 มียอดใช้บริการเพิ่มสูงขึ้นอย่างต่อเนื่อง โดยมีผู้ใช้บริการรับชําระภาษีรถประจําปี ผ่านทางเว็บไซต์ https://eservice.dlt.go.th จํานวน 35,523 คัน ผ่านแอปพลิเคชัน DLT Vehicle Tax จํานวน 7,788 คัน ผ่านตู้รับชําระภาษีรถประจําปีอัตโนมัติ (Kiosk) จํานวน 2,631 คัน ผ่านเคาน์เตอร์เซอร์วิส จํานวน 14,391 คัน และผ่านแอปพลิเคชัน mPAY และ Truemoney Wallet จํานวน 1,006 คัน ในส่วนของสถิติการรับชําระภาษีรถประจําปี ณ สํานักงานขนส่งกรุงเทพมหานครพื้นที่ 1 - 5 มีผู้ใช้บริการจํานวน 394,654 คัน บริการเลื่อนล้อต่อภาษี (Drive Thru for Tax) จํานวน 73,048 คัน ที่ทําการไปรษณีย์ จํานวน 1,274 คัน และธนาคารพาณิชย์ที่ร่วมโครงการ จํานวน 23 คัน รวมมียอดผู้ใช้บริการชําระภาษีประจําเดือนมกราคม 2565 จํานวนทั้งสิ้น 530,338 คัน
รองอธิบดีกรมการขนส่งทางบก กล่าวเพิ่มเติมว่า ขบ. สนับสนุนให้ประชาชนเจ้าของรถ ใช้บริการชําระภาษีรถประจําปีผ่านช่องทางออนไลน์ โดยแนะนําให้ชําระภาษีรถประจําปีล่วงหน้า 90 วันก่อนวันสิ้นอายุภาษี ซึ่งจะตรงกับวันที่และเดือนในการจดทะเบียนรถครั้งแรก โดยสามารถตรวจสอบวันครบอายุภาษีรถประจําปีได้จากคู่มือรถ เครื่องหมายการเสียภาษี หรือเข้าเว็บไซต์ https://eservice.dlt.go.thเมนูสอบถามข้อมูลค่าภาษีรถประจําปี สําหรับรถที่ค้างชําระค่าภาษีประจําปีเกิน 3 ปี นอกจากจะถูกปรับร้อยละหนึ่งต่อเดือน ยังส่งผลให้ทะเบียนรถถูกระงับ ทําให้ไม่สามารถดําเนินการทางทะเบียนรถได้ ทั้งการโอนเปลี่ยนชื่อ แจ้งเปลี่ยนสี แก้ไขรายการคู่มือรถ เป็นต้น จึงขอให้เจ้าของรถดําเนินการชําระภาษีรถประจําปีให้เรียบร้อยเป็นปัจจุบัน ทั้งนี้ เชื่อมั่นว่าบริการชําระภาษีช่องทางออนไลน์จะได้รับความนิยมจากประชาชนเจ้าของรถอย่างต่อเนื่อง ด้วยขั้นตอนที่สะดวกสบาย และไม่ต้องเดินทางมาดําเนินการที่สํานักงานขนส่งอยู่ที่ไหนก็สามารถชําระภาษีรถประจําปีได้ ทั้งยังลดความเสี่ยงการติดเชื้อไวรัส COVID-19 อีกด้วย